Document ID: 32010R0201

REGULAMENTUL (UE) NR. 201/2010 AL COMISIEI
din 10 martie 2010
de stabilire a normelor de aplicare a Regulamentului (CE) nr. 1006/2008 al Consiliului privind autorizațiile pentru activitățile de pescuit ale navelor de pescuit comunitare în afara apelor comunitare și accesul navelor țărilor terțe în apele comunitare
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1006/2008 al Consiliului din 29 septembrie 2008 privind autorizațiile pentru activitățile de pescuit ale navelor de pescuit comunitare în afara apelor comunitare și accesul navelor țărilor terțe în apele comunitare (1), în special articolul 26,
întrucât:
(1)
Ținând cont de proximitatea apelor Uniunii Europene (UE) față de apele aflate sub suveranitatea și jurisdicția Norvegiei și Insulelor Feroe, este necesar să se stabilească condiții specifice pentru autorizarea navelor UE care desfășoară activități de pescuit în apele Norvegiei din Marea Nordului și în apele Insulelor Feroe.
(2)
Accesul navelor țărilor terțe trebuie restricționat în anumite zone geografice, pentru a proteja activitățile de pescuit desfășurate de navele de pescuit locale.
(3)
Ținând cont de proximitatea apelor UE față de apele aflate sub suveranitatea și jurisdicția Norvegiei și Insulelor Feroe, este necesar să se stabilească condiții specifice pentru autorizarea navelor de pescuit care arborează pavilionul Norvegiei și al Insulelor Feroe și care desfășoară activități de pescuit în apele UE.
(4)
Se impune stabilirea conținutului cererilor de autorizare ale navelor țărilor terțe, pentru a permite Comisiei să aibă acces la informații suplimentare.
(5)
Pentru a asigura înregistrarea corectă a capturilor de putasu și macrou efectuate de navele din țări terțe în apele UE, este necesar să se întărească dispozițiile privind controlul acestor nave. Aceste dispoziții trebuie să fie conforme cu Acordul dintre Comunitatea Europeană și Norvegia aprobat prin Regulamentul (CEE) nr. 2214/80 al Consiliului (2) și cu Acordul dintre Comunitatea Europeană și Insulele Feroe aprobat prin Regulamentul (CEE) nr. 2211/80 al Consiliului (3).
(6)
Navele care nu beneficiază de autorizație în temeiul Regulamentului (CE) nr. 1006/2008 trebuie să aibă posibilitatea de a tranzita apele UE, cu condiția ca uneltele lor de pescuit să fie instalate într-un mod care să nu favorizeze utilizarea lor imediată pentru activități de pescuit.
(7)
Se impune adoptarea unor norme detaliate de aplicare a Regulamentului (CE) nr. 1006/2008.
(8)
Prezentul regulament asigură continuitatea dispozițiilor prevăzute în prezent de Regulamentul (CE) nr. 43/2009 al Consiliului din 16 ianuarie 2009 de stabilire, pentru 2009, a posibilităților de pescuit și a condițiilor conexe pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în ape în care sunt necesare limitări ale capturilor (4).
(9)
Măsurile prevăzute de prezentul regulament sunt conforme cu avizul Comitetului pentru pescuit și acvacultură,
ADOPTĂ PREZENTUL REGULAMENT:
CAPITOLUL I
ACTIVITĂȚI DE PESCUIT DESFĂȘURATE DE NAVELE UE ÎN AFARA APELOR UE
Articolul 1
Autorizații de pescuit
Prin derogare de la articolul 3 din Regulamentul (CE) nr. 1006/2008, navele UE cu un tonaj de maximum 200 GT sunt scutite de obligația de a deține autorizații de pescuit atunci când desfășoară activități de pescuit în apele norvegiene din Marea Nordului.
Articolul 2
Restricții geografice
(1) Navele de pescuit ale UE autorizate să desfășoare activități de pescuit în apele norvegiene din Marea Nordului nu au voie să desfășoare activități de pescuit în Skagerrak pe o rază de 12 mile marine de la linia de bază a Norvegiei.
(2) Prin derogare de la alineatul (1), navele înmatriculate în Danemarca și Suedia și care arborează pavilionul acestor țări au permisiunea de a desfășura activități de pescuit în Skagerrak pe o rază de patru mile marine de la linia de bază a Norvegiei.
Articolul 3
Condiții conexe
Navele UE autorizate să desfășoare pescuitul direcționat al unei specii în apele Insulelor Feroe pot desfășura pescuitul direcționat al unei alte specii, cu condiția să notifice în prealabil autoritățile din Feroe.
Articolul 4
Obligații generale
Navele UE care desfășoară activități de pescuit în afara apelor UE trebuie să respecte măsurile de conservare și control, precum și toate celelalte dispoziții care reglementează zona în care operează acestea.
CAPITOLUL II
ACTIVITĂȚI DE PESCUIT ALE NAVELOR DE PESCUIT ALE ȚĂRILOR TERȚE ÎN APELE UE
Articolul 5
Autorizații de pescuit
Prin derogare de la articolul 18 alineatul (1) litera (a) din Regulamentul (CE) nr. 1006/2008, navele de pescuit cu un tonaj de maximum 200 GT care arborează pavilionul Norvegiei sunt scutite de obligația de a deține autorizații de pescuit atunci când desfășoară activități de pescuit în apele UE.
Articolul 6
Transmiterea și conținutul cererilor de autorizații de pescuit
Cererile de autorizații de pescuit menționate la articolul 19 din Regulamentul (CE) nr. 1006/2008 trebuie să conțină informațiile prezentate în anexa I, în funcție de pavilionul pe care navele respective au permisiunea de a-l arbora.
Articolul 7
Restricții geografice
(1) Navele care arborează pavilionul Norvegiei sau sunt înmatriculate în Insulele Feroe și care sunt autorizate să desfășoare activități de pescuit în apele UE nu trebuie să desfășoare activități de pescuit pe o rază de 12 mile marine de la liniile de bază ale statelor membre în zona ICES IV (5), Kattegat și Oceanul Atlantic la nord de 43°00′ N, cu excepția zonei menționate la articolul 18 din Regulamentul (CE) nr. 2371/2002 al Consiliului (6).
(2) Prin derogare de la alineatul (1), navele de pescuit care arborează pavilionul Norvegiei au permisiunea de a desfășura activități de pescuit în Skagerrak pe o rază de patru mile marine de la liniile de bază ale Danemarcei și Suediei.
Articolul 8
Jurnale de bord
Pe lângă respectarea dispozițiilor de la articolul 14 alineatul (8) din Regulamentul (CE) nr 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului (7), comandantul unei nave aparținând unei țări terțe, autorizată să desfășoare activități de pescuit în apele UE, trebuie să țină un jurnal de bord în care să se introducă informațiile prevăzute în anexa II.
Articolul 9
Transmiterea datelor privind activitățile de pescuit
(1) Informațiile transmise Comisiei de către comandantul unei nave aparținând unei țări terțe în conformitate cu articolul 23 alineatul (1) din Regulamentul (CE) nr. 1006/2008 trebuie să fie cele prevăzute în anexa III.
(2) Alineatul (1) nu se aplică navelor care arborează pavilionul Norvegiei și pescuiesc în zona ICES IIIa.
Articolul 10
Pescuitul de putasu și macrou
Navele de pescuit care arborează pavilionul Norvegiei și cele care arborează pavilionul Insulelor Feroe și care sunt autorizate să pescuiască putasu și macrou în apele UE trebuie să respecte dispozițiile prevăzute în anexa IV.
Articolul 11
Tranzitarea apelor UE
Navele de pescuit ale țărilor terțe care tranzitează apele UE și nu sunt autorizate să pescuiască în acestea își arimează plasele astfel încât acestea să nu fie pregătite pentru utilizare, în conformitate cu următoarele condiții:
(a)
năvoadele, greutățile și echipamentele similare sunt detașate de panourile lor sau de frânghiile de năvod sau de tracțiune;
(b)
plasele care sunt pe punte sau deasupra punții sunt fixate în mod sigur de părți ale suprastructurii.
CAPITOLUL III
DISPOZIȚII FINALE
Articolul 12
Intrarea în vigoare
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 martie 2010.

Labels: 12
11
5
6